24 май куни Ўзбекистонда содир бўлган энг муҳим хабарлар дайжести – Газета.uz\nLotinchada 24 май 2021, 20:30 Сиёсат Жамият\n24 май куни Ўзбекистон бош вазири Абдулла Нигматович Арипов 60 ёшни қаршилади. Ўзбекистон президенти фармонига кўра, бош вазир Абдулла Арипов кўп йиллик фидокорона меҳнати ҳамда «Фидокорона хизматлари учун» ордени билан тақдирланди.\n«Шаҳидлар хотираси» мажмуаси реконструкцияси билан ким шуғулланади?\nВазирлар Маҳкамасининг буйруғи билан тендерсиз «Шаҳидлар хотираси» ёдгорлик мажмуасини реконструкция қилиш Mimar Group компаниясига, қатағон қурбонлари хотираси музейини таъмирлаш эса Ijod-Ijod компаниясига берилган. Уларга лойиҳа-смета ҳужжатларини ишлаб чиқиш билан бир вақтда қурилиш-монтаж ишларини бажаришга рухсат этилди.\nТошкентнинг бир неча туманларида ичимлик суви ва иссиқ сув ўчирилади\n25 майдан 27 майга қадар пойтахтнинг Яшнобод, Миробод, Бектемир ва Сергели туманларининг баъзи ҳудудларида сув таъминоти тўхтатилади. Янгихаёт туманида сув босими камаяди.\nҚашқадарёда тиббиёт ходимларига мажбуран ўт юлдирилди\nШаҳрисабзда бир гуруҳ тиббиёт ходимлари мажбурий ишга жалб қилинди. Шаҳар тиббиёт бирлашмаси хўжалик ишлари мудири маъмурий жаримага тортилди.\nПрезидент шу ҳафта «Ўзагроҳимоя» AЖ тизимини ислоҳ қилиш, ҳудудларда ипотека дастурларини амалга ошириш ва барқарор ривожланиш мақсадларини молиялаштириш бўйича йиғилишлар ўтказади. Давлат раҳбари 30 май куни Жанубий Кореядаги халқаро саммитда нутқ сўзлайди.\n«Аёллар дафтари»га киритилган ёлғиз оналарнинг фарзандлари боғчага имтиёзли рўйхат асосида қабул қилинади\nБолаларни давлат боғчаларига қабул қилиш регламенти янгиланди. «Аёллар дафтари» га киритилган ёлғиз оналар фарзандларига имтиёзли навбатга эга бўлиш ҳуқуқи белгиланди.\nСамарқандда электр тармоғидаги узилиш сабаб трамвай икки соатга тўхтаб қолди\nИжтимоий тармоқларда Самарқанд шаҳрида трамвай электр тармоғидаги узилиш сабаб тўхтаб қолгани ва йўловчилар томонидан силжитиб ҳаракатга келтирилгани юзасидан изоҳ берилди. Унда таъкидланишича, йўловчилар трамвай бошқа йўналишдаги автотранспорт воситаларига халақит қилмаслиги учун итариб, чорраҳани бўшатиб қўйишга кўмаклашишган.\nАнгрендаги йирик аварияда 7 киши ҳалок бўлди ва 14 киши жароҳатланди\nТошкент вилоятининг Ангрен шаҳрида MAN юк машинаси ва еттита енгил машиналар иштирокида ЙТҲ содир бўлди. Оқибатда 7 нафар фуқаро воқеа жойида вафот этди, 14 нафар фуқаро турли даражадаги тан жароҳатлари билан шифохонага етказилган.\n«Навбат Ўзбекистонга». Президент сайлови олдидан ЕХҲТнинг махсус миссияси Тошкентга келди\nОктябрда бўлиб ўтадиган президент сайловига тайёргарлик жараёнларини ўрганиш мақсадида ЕХҲТнинг махсус миссияси Ўзбекистонга ташриф буюрди. Миссия бўлажак президент сайловини ДИИҲБ томонидан кузатишга зарурат бор ёки йўқлигини ўрганади. «Агар бунга зарурат бўлса, бўлажак кузги сайловларда миссияни айнан қайси форматда жойлаштириш кераклиги ҳақида ҳулоса берамиз», — деди миссия вакили Алексей Громов.\nUzbekistan Airways Москвага рейсларни «Домодедово» аэропортига кўчирди\n15 июндан бошлаб Uzbekistan Airways Москвага рейсларни «Домодедово» аэропортига кўчирди. Авиакомпаниянинг хабар беришича, бу қарор қулайликни таъминлаш ва йўловчиларга хизмат кўрсатиш даражасини яхшилаш мақсадида қабул қилинган.